CELEX: 62017CN0095
Language: bg
Date: 2017-02-22 00:00:00
Title: Дело C-95/17 P: Жалба, подадена на 22 февруари 2017 г. от Службата на Европейския съюз за интелектуална собственост срещу решението на Общия съд (пети състав), постановено на 15 декември 2016 г. по дело T-112/13, Mondelez UK Holdings & Services Ltd/Служба на Европейския съюз за интелектуална собственост

22.5.2017   
            
            
               BG
            
            
               Официален вестник на Европейския съюз
            
            
               C 161/9
            
         Жалба, подадена на 22 февруари 2017 г. от Службата на Европейския съюз за интелектуална собственост срещу решението на Общия съд (пети състав), постановено на 15 декември 2016 г. по дело T-112/13, Mondelez UK Holdings & Services Ltd/Служба на Европейския съюз за интелектуална собственост
   (Дело C-95/17 P)
   (2017/C 161/12)
   Език на производството: английски
   
      Страни
   
   
      Жалбоподател: Служба на Европейския съюз за интелектуална собственост (представител: A. Folliard-Monguiral)
   
      Други страни в производството: Mondelez UK Holdings & Services Ltd, по-рано Cadbury Holdings Ltd; Société des produits Nestlé SA
   
      Искания на жалбоподателя
   
   Жалбоподателят моли Съда:
   
               —
            
            
               да отмени обжалваното съдебно решение,
            
         
               —
            
            
               да осъди Mondelez UK Holdings & Services Ltd да понесе съдебните разноски на Службата.
            
         
      Основания и основни доводи
   
   
      Нарушение на член 36, първо изречение от Статута на Съда
   
   Общият съд е основал решението си на противоречиви мотиви, като приема, от една страна, че „доказателствата могат да бъдат представяни общо за всички съответни държави членки“ и като изисква, от друга страна, придобиването на отличителен характер да бъде установено във всяка една държава членка поотделно (вж. точка 139 от обжалваното съдебно решение).
   
      Нарушение на член 7, параграф 3 и член 52, параграф 2 от Регламент № 207/2009
       (1)
   
   Общият съд е приложил неправилно насоките на Съда, установени в решение от 24 май 2012 г., C-98/11P, Chocoladefabriken Lindt & Sprüngli AG/СХВП, (Форма на шоколадов заек с червена панделка), ECLI:EU:C:2012:307, в точки 62 и 63 (наричано по-нататък „решението Chocoladefabriken Lindt & Sprüngli“), като е поискал придобиването на отличителен характер да се докаже за всяка една държава членка поотделно.
   Общият съд е трябвало да провери дали доказателствата, представени от притежателя на марката на ЕС, установяват придобиването на отличителен характер в Европейския съюз като цяло, независимо от националните граници.
   Като се съсредоточил изключително върху националните пазари, Общият съд неправилно пренебрегнал факта, че териториалният обхват на признаването на марката е само един от релевантните фактори за определянето дали тази марка е придобила отличителен характер чрез използване в Европейския съюз. Така Общият съд не взел предвид критериите, които са релевантни в контекста на „единния пазар“, по-специално (i) частта от потребителите, за които е установено, че са запознати с марката, спрямо европейските потребители като цяло; (ii) географското значение и разпределението на областите, в които е било доказано придобиването на отличителен характер; и (iii) икономическото значение на областите, в които е било доказано придобиването на отличителен характер за европейския пазар на въпросните стоки и услуги.
   Подходът в обжалваното съдебно решение не може да се обоснове с обществения интерес, който обуславя разглежданото абсолютно основание за отказ. Съществуват защитни мерки, които компенсират възможността на притежателя на марка на ЕС да упражни изключителните си права дори в държави членки, в които марката на ЕС не е придобила същата степен на отличителност като в други държави членки.
   
      (1)  Регламент (ЕО) № 207/2009 на Съвета от 26 февруари 2009 година относно марката на Общността (ОВ L 78, 2009 г., стр. 1).